
1. pielikums
VRK 26.10.2026
pavēlei Nr. 642


Atmiņu stāstu akcijas „Es – Valsts robežsardzē” 
nolikums


1. Vispārīgie noteikumi

1.1. [bookmark: _Hlk238734389]Šis nolikums nosaka kārtību, kādā tiek organizēta un īstenota atmiņu stāstu akcija „Es – Valsts robežsardzē” (turpmāk – Akcija), kas veltīta Valsts robežsardzes (turpmāk – VRS) atjaunošanas 35. gadadienai un Valsts robežsardzes koledžas dibināšanas 35. gadadienai.

1.2. Akciju organizē Valsts robežsardzes koledža (turpmāk – VRK).

1.3. Akcijas mērķis: apkopot un saglabāt atmiņu stāstus par dienestu un darbu VRS, lai saglabātu un nodotu nākamajām paaudzēm VRS vēsturiskās liecības un dienesta tradīcijas, veicinātu patriotismu, papildinātu VRK Rekrutēšanas un robežsardzes vēstures izpētes nodaļas (Robežsardzes muzeja) krājumu, nodrošinātu iegūto materiālu  izmantošanu pētniecībā un sekmētu Latvijas robežapsardzības jomas un robežsarga profesijas popularizēšanu.


2. Akcijas norises, atmiņu stāstu iesniegšanas un noformējuma kārtība 

2.1. Akcija norises laiks: no 2026. gada 2. novembra līdz 2027. gada 1. novembrim.

2.2. Akcijā aicināti piedalīties esošie un bijušie robežsargi, VRS un VRK darbinieki, viņu ģimenes locekļi, kā arī citas fiziskās personas, kuru pieredze, atmiņas vai zināšanas ir saistītas ar dienestu vai darbu VRS (turpmāk – Autors).

2.3. Lai piedalītos akcijā, Autors var izvēlēties sev ērtāko atmiņu stāsta iesniegšanas veidu:
2.3.1. digitāla formātā – nosūtot tekstu (Word vai e-pasta pamattekstā) uz e-pasta adresi: robezsardzes.vesture@koledza.rs.gov.lv;
2.3.2. papīra formātā – ar roku vai datorrakstā sagatavotu stāstu, nogādājot to klātienē vai nosūtot pa pastu uz adresi: Valsts robežsardzes koledža, Zavoloko iela 8, Rēzekne, LV-4601;
2.3.3. audio/video formātā – iesūtot vai nogādājot audio vai video ierakstu.

2.4. Autors aicināts aprakstīt personīgi piedzīvotus vai citādi zināmus ar VRS saistītus notikumus, tostarp vēsturiskus pagrieziena punktus dienesta gaitā, profesionālus izaicinājumus, dienesta ikdienu, nozīmīgus notikumus, kuriozus un citus atmiņu stāstus.

2.5. Atmiņu stāstam var pievienot materiālus: fotogrāfijas, dienesta dokumentu kopijas, apbalvojumu vai citu vēsturiski liecību attēlus un citus materiālus ar īsu aprakstu. Fotogrāfiju aprakstā ir ieteicams norādīt sekojošu informāciju: notikums, vieta, datums, fotogrāfijā redzamās personas un fotogrāfijas autors (ja ir zināms). Iesniedzot materiālus digitālā formātā, attēlus vai fotogrāfijas ieteicams iesniegt JPEG vai PNG formātā.


2.6. Klātienē vai pa pastu iesniegtie oriģinālie materiāli pēc to digitalizēšanas tiek atgriezti Autoram, ja vien Autors rakstveidā nav norādījis citu to izmantošanas un saglabāšanas mērķi. Oriģinālo materiālu atgriešana tiek nodrošināta, vienojoties ar Autoru par to saņemšanas veidu.

2.7. Lai piedalītos Akcijā, Autors kopā ar atmiņu stāstu iesniedz aizpildītu un parakstītu:
2.7.1. Akcijas Autora autorības apliecinājumu un piekrišanu (2. pielikums);
2.7.2. Akcijas Autora personas datu apstrādes piekrišanu (3. pielikums).

2.8. Akcijas redkolēģija izvērtē iesniegtos atmiņu stāstus un pieņem lēmumu par to virzīšanu publicēšanai atbilstoši Akcijas mērķim, šajā nolikumā noteiktajām prasībām un pieejamajām Autora atļaujām. Publicēšanai atlasītie atmiņu stāsti tiek publicēti VRK tīmekļvietnē, VRK sociālo mediju kontos un citos 2. pielikumā ar Autoru saskaņotos informācijas izplatīšanas veidos.

2.9. Publicitātei atlasītais atmiņu stāsts (teksta formātā) var tikt rediģēts un koriģēts, iepriekš saskaņojot būtiskos redakcionālos labojumus ar Autoru. Rediģēšanas laikā netiek mainīta Autora paustā doma vai stāsta būtība.

2.10. Ja redakcionālās apstrādes laikā tiek konstatētas iespējamas vēsturiskas neprecizitātes, tās pēc iespējas tiek precizētas, pārbaudot pieejamos avotus. Ja nepieciešams saglabāt Autora subjektīvo atmiņu vai viedokli, vēsturiska informācija vai precizējums var tikt norādīts atsevišķi kā redakcionāla piezīme.

2.11. Publicēšanai netiek saglabāti vai publicēti tādi izteikumi vai materiāli, kuru publiskošana var nepamatoti aizskart trešo personu godu un cieņu, pārkāpt personas datu aizsardzības prasības vai saturēt necenzētu leksiku, ja vien konkrētais saturs nav objektīvi nepieciešams un tā izmantošanai ir atbilstošs tiesiskais pamats.

2.12. Audio vai video formātā iesniegtajam atmiņu stāstam nepieciešamības gadījumā var tikt veikta tehniska un redakcionāla montāža (piemēram, atsevišķu kadru vai audio fragmentu īsināšana, titru pievienošana), lai labāk prezentētu Autora personību un atmiņu stāsta saturu. Montāžas rezultātā netiek mainīta Autora paustā doma vai stāsta būtība. Ja montāža būtiski maina materiāla saturu, gala materiāls pirms publicēšanas tiek saskaņots ar Autoru.

2.13. Akcijas redkolēģija, veicot materiālu izvērtēšanu, ņem vērā to vēsturisko, kultūrvēsturisko un dokumentāro nozīmi, kā arī personas datu aizsardzības un autortiesību prasības.


3. Autortiesības un materiālu izmantošana    

3.1. Iesniedzot atmiņu stāstu, Autors apliecina, ka viņš ir iesniegtā stāsta Autors vai ka viņam ir tiesības to iesniegt un piešķirt VRK attiecīgās izmantošanas tiesības.

3.2. Ja atmiņu stāstam pievienoti citu personu radīti materiāli, tostarp fotogrāfijas, dokumenti, audio vai video ieraksti, Autors, ciktāl tas ir viņam zināms un iespējams, norāda attiecīgā materiāla autoru un tā izcelsmi.

3.3. Autors 2. pielikumā norāda, kādā apjomā un kādos veidos VRK ir tiesīga izmantot iesniegto atmiņu stāstu un tam pievienotos materiālus, tostarp tos reproducēt, publicēt un izplatīt Akcijas mērķu sasniegšanai.

3.4. Autors 2. pielikumā var norādīt vēlamo autorības norādes veidu – pilns vārds un uzvārds, vārds, uzvārds un dienesta pakāpe vai amats, iniciāļi vai anonīmi, ciktāl konkrētā izmantošanas veida un piemērojamo normatīvo aktu prasības to pieļauj.

3.5. Autora piekrišana personas datu apstrādei un atļauja izmantot Autora darbu nav savstarpēji pielīdzināmas. Personas datu apstrāde tiek veikta saskaņā ar Akcijas nolikuma 4. nodaļā noteikto, savukārt Autora darba izmantošana – saskaņā ar Autora 2. pielikumā sniegto atļauju un piemērojamiem autortiesību normatīvajiem aktiem.

4. Personas datu apstrādes nosacījumi

4.1. Personas datu apstrādes pārzinis ir Valsts robežsardzes koledža, Zavoloko iela 8, Rēzekne, LV-4601, tālrunis: 64603690, e-pasts: vrk@rs.gov.lv.

4.2. Akcijas ietvaros var tikt apstrādāti šādi personas dati:
4.2.1. Autora vārds, uzvārds, kontakttālrunis, e-pasta adrese un pasta adrese, ja tā nepieciešama saziņai vai materiālu nosūtīšanai;
4.2.2. atmiņu stāstā un tam pievienotajos materiālos ietvertie personas dati, tostarp personu vārdi, uzvārdi, dienesta pakāpes, fotogrāfijas un cita informācija, kas ļauj identificēt fizisku personu;
4.2.3. audio un video ierakstos ietvertie personas dati, tostarp personas attēls un balss.

4.3. Personas datu apstrādes mērķi ir:
4.3.1. Akcijas organizēšana un saziņa ar Autoru par iesniegtā materiāla saņemšanu, precizēšanu, rediģēšanu, publicēšanu un oriģinālo materiālu atgriešanu;
4.3.2. atmiņu stāstu un citu vēsturisku materiālu saglabāšana un arhivēšana atbilstoši VRK noteiktajām funkcijām un piemērojamajiem normatīvajiem aktiem;
4.3.3. atmiņu stāstu un ar tiem saistīto materiālu publicēšana un izmantošana Akcijas mērķu sasniegšanai atbilstoši Autora sniegtajai atļaujai un piemērojamajam tiesiskajam regulējumam.

4.4. Personas datu apstrādes tiesiskais pamats katram apstrādes veidam tiek noteikts atbilstoši konkrētajam apstrādes mērķim un piemērojamajiem normatīvajiem aktiem.

4.5. Ja personas datu apstrāde tiek veikta, pamatojoties uz Autora piekrišanu, Autors piekrišanu var atsaukt jebkurā laikā. Piekrišanas atsaukšana neietekmē tās personas datu apstrādes tiesiskumu, kas veikta pirms piekrišanas atsaukšanas.

4.6. Piekrišanas atsaukšana attiecībā uz publiskošanu nozīmē, ka pēc atsaukuma saņemšanas VRK izvērtē iespēju pārtraukt attiecīgā materiāla turpmāku publiskošanu, ciktāl tas ir tehniski un juridiski iespējams. Piekrišanas atsaukšana pati par sevi neietekmē tādu datu apstrādi, kurai ir cits tiesiskais pamats vai kuru turpināt pieļauj piemērojamie normatīvie akti.

4.7. Trešo personu personas dati:
4.7.1. Ja atmiņu stāstā vai tam pievienotajos materiālos ir ietverti trešo personu personas dati, pirms materiāla publiskošanas VRK izvērtē attiecīgo datu apstrādes un publiskošanas tiesisko pamatu.
4.7.2. Ja trešās personas identificēšana nav nepieciešama atmiņu stāsta vēsturiskās vai dokumentārās nozīmes saglabāšanai, VRK var anonimizēt vai citādi ierobežot attiecīgo personas datu publiskošanu, tostarp aizklājot vai izņemot vārdus, uzvārdus, iniciāļus, fotogrāfijas vai citu informāciju, kas ļauj personu identificēt.
4.7.3. Ja trešās personas identificēšana ir būtiska atmiņu stāsta vēsturiskajai vai dokumentārajai vērtībai, VRK izvērtē, vai un kādā apjomā attiecīgo personas datu publiskošana ir pieļaujama, ņemot vērā piemērojamos normatīvos aktus un datu subjekta tiesības.

5. Materiālu glabāšana

5.1. Akcijas ietvaros saņemtie materiāli, kuri ir retas, unikālas vai arī dienestu raksturojošas liecības, priekšmeti ar vēsturisku, kultūrvēsturisko nozīmi, valstiskuma simbolisko un ar robežsargu identitātes vērtību, tiek izvērtēti atbilstoši VRK Rekrutēšanas un robežsardzes vēstures izpētes nodaļas reglamentā noteiktajam un saglabāti VRK Rekrutēšanas un robežsardzes vēstures izpētes nodaļas (Robežsardzes muzeja) krājumā atbilstoši normatīvajiem aktiem.

5.2. Autora kontaktinformācija tiek glabāta tik ilgi, cik nepieciešams Akcijas organizēšanai, saziņai ar Autoru un citu normatīvajos aktos noteikto pienākumu izpildei, bet ne ilgāk, kā nepieciešams attiecīgā apstrādes mērķa sasniegšanai, ja vien piemērojamie normatīvie akti nenosaka citu glabāšanas termiņu.

6. Autora un datu subjekta tiesības

6.1. [bookmark: _Hlk243575067]Autors un citas personas, kuru personas dati tiek apstrādāti Akcijas ietvaros, normatīvajos aktos noteiktajā kārtībā var īstenot datu subjekta tiesības, tostarp tiesības pieprasīt piekļuvi saviem personas datiem, to labošanu, apstrādes ierobežošanu vai dzēšanu, ciktāl konkrētajai personas datu apstrādei šādas tiesības ir piemērojamas.

6.2. Jautājumos par personas datu apstrādi vai savu tiesību īstenošanu persona var vērsties pie VRK datu aizsardzības speciālista, rakstot uz e-pasta adresi: vrk.das@koledza.rs.gov.lv .

6.3. [bookmark: _GoBack]Ja personas datu apstrāde tiek veikta, pamatojoties uz piekrišanu, Autors var atsaukt savu piekrišanu jebkurā laikā, nosūtot rakstisku iesniegumu uz e-pasta adresi robezsardzes.vesture@koledza.rs.gov.lv vai vrk.das@koledza.rs.gov.lv, parakstot to ar drošu elektronisko parakstu vai personīgi vērsties ar iesniegumu VRK Zavoloko ielā 8, Rēzekne, uzrādot personu apliecinošu dokumentu.

6.4. Piekrišanas atsaukšana neietekmē tādas personas datu apstrādes tiesiskumu, kas veikta pirms piekrišanas atsaukšanas.


7. Noslēguma jautājums

7.1. Jautājumos, kas nav noteikti šajā nolikumā, piemēro Latvijas Republikā spēkā esošos normatīvos aktus un VRK iekšējos normatīvos dokumentus.
